‘Michael Schumacher is die beste renjaer nóg’’n Jong Sebastian Vettel en Michael Schumacher. Foto: Patrik Stollarz/AFP. Vir Sebastian Vettel is daar net een antwoord op die vraag wie die beste renjaer nóg is: Michael Schumacher. Die viermalige wêreldkampioen het al vantevore gesê dat daar nie sommer weer ’n renjaer soos die Ferrari-legende sal wees nie. En hy staan steeds by sy standpunt. “Michael is my held,” het Vettel gesê. Schumacher het in sy roemryke loopbaan sewe keer die wêreldtitel verower, maar indien alles volgens plan vir Lewis Hamilton in Abu Dhabi verloop, sal hy die Duitser se rekord met sy agtste titel verbeter. Tog kan die Mercedes-man kwaai teenstand van Red Bull se Max Verstappen verwag en volgens Vettel verdien dié twee renjaers dit om sake vir die wêreldtitel uit te spook. “Ek sal daarvan hou as Max vir Lewis van die titel weghou bloot sodat Michael se rekord staande kan bly. Maar om eerlik te wees, Lewis kan een, twee of selfs vyf verdere wêreldtitels inoes; Schumacher sal steeds die beste wees.” Fernando Alonso is ook in Verstappen se hoek. “In my oë is Max die beste renjaer van ons almal. As dit nie vir ’n klein botsing was nie, was hy goed op koers om die vinnigste kwalifiserende ronde in Saoedi-Arabië op te stel. En daardie ronde sou dan aan sy bestuursvernuf te danke gewees het; nie die krag van die Red Bull nie,” het die 40-jarige Spanjaard gesê. Die finale hoofstuk van ’n baie opwindende F1-seisoen begin Sondag om 15:00. Al die drama en aksie sal regstreeks op SuperSport uitgesaai word. Schumacher will always be the GOAT for Vettel ???? pic.twitter.com/p9UJWVT57t — ESPN F1 (@ESPNF1) December 9, 2021